ILINK ปักหมุดปี 65 ตุนแบ็คล็อกกว่า 2 พันลบ. ดันรายได้โต 10%
ILINK เดินหน้าประมูลงานใหม่ต่อเนื่อง มั่นใจดันแบ็คล็อกปี 65 ทะลุ 2 พันลบ. หนุนรายได้โตไม่ต่ำกว่า 8-10%
ILINK เดินหน้าประมูลงานใหม่ต่อเนื่อง มั่นใจดันแบ็คล็อกปี 65 ทะลุ 2 พันลบ. หนุนรายได้โตไม่ต่ำกว่า 8-10%
24 พ.ค. 2565

นายสมบัติ อนันตรัมพร ประธานกรรมการ กลุ่ม บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK เปิดเผยว่า บริษัทตั้งเป้าหมายการเติบโตของรายได้รวมในปี 2565 ที่ไม่ต่ำกว่า 8-10% โดยในส่วนของงานในมือ (Backlog) ธุรกิจโทรคมนาคม (Telecom) ภายใต้ บริษัท อินเตอร์ลิ้งค์ เทเลคอม จำกัด (มหาชน) หรือ ITEL อยู่ที่ 3,563 ล้านบาท ซึ่งจะรับรู้รายได้ในช่วงที่เหลือของปีนี้ราว 1,909 ล้านบาท ส่วนที่เหลือจะทยอยรับรู้รายได้ไปจนถึงปี 2568
นอกจากนั้น ITEL ยังคาดว่าจะได้รับงานเข้ามาอีก 3 โครงการ มูลค่า 1,414 ล้านบาทที่จะเข้ามาช่วยหนุนการเติบโตเพิ่มเติม คือ งานการให้บริการพื้นที่ดาต้าเซ็นเตอร์ (Data Center) และ งานให้บริการโครงข่ายโทรคมนาคม (Data service) จำนวน 406 ล้านบาท ,โครงการ Course Online มูลค่า 305 ล้านบาท และโครงการ USO-TOT มูลค่า 703 ล้าน
ส่วนธุรกิจวิศวกรรม (Engineering) ของ ILINK ณ สิ้นไตรมาส 1/2565 มีมูลค่างานในมือ (Backlog) ราว 517 ล้านบาท ซึ่งจะสามารถรับรู้รายได้ทั้งหมดภายในไตรมาส 3/2565 ขณะเดียวกันบริษัทยังเดินหน้าเข้าประมูลงานใหม่เพิ่มเติมอีก 3-4 โครงการ มูลค่ารวมไม่ต่ำกว่า 3,633 ล้านบาท โดยเฉพาะงาน Substitution-Phutthamonthon มูลค่า 617 ล้านบาท คาดว่าจะเริ่มดำเนินโครงการได้ในช่วงไตรมาส 3/2565 และรับรู้รายได้ในปีนี้ราว 20% ของมูลค่าโครงการ
ขณะที่โครงการ Submarine Cable-Koh Tao มูลค่า 1,786 ล้านบาท อยู่ระหว่างการผลอย่างเป็นทางการ และ รอเซ็นสัญญาภายในไตรมาส 2/2565 ก่อนที่จะเริ่มดำเนินโครงการได้ในไตรมาส 3/2565, โครงการ Submarine Cable-Koh Samui มูลค่า 1,230 ล้านบาท อยู่ระหว่างผลการประมูล และ บริษัทได้เสนอราคาต่ำสุดและอยู่ระหว่างการรอเซ็นสัญญาโครงการ Substitution-Prachin Buri มูลค่า 300 กว่าล้านบาท ส่งผลให้บริษัทมั่นใจว่าจะสามารถมี Backlog ไม่ต่ำกว่า 2,000 ล้านบาท ณ สิ้นปี 2565 ตามเป้าหมายแน่นอน
ขณะที่ธุรกิจจัดจำหน่าย (Distribution) ก็คาดว่าจะเติบโตต่อเนื่องจากการนำสินค้าใหม่ๆ เข้ามาจำหน่ายให้กับลูกค้ากลุ่มใหม่ๆมากขึ้น โดย ILINK ถือว่าเป็นผู้นำเข้าและจำหน่ายสายส่งสัญญาณรายใหญ่ที่สุดในประเทศไทย ซึ่งอยู่ในช่วงของการพัฒนาโครงสร้างพื้นฐานรองรับการพัฒนาสู่โลกดิจิทัลของทุกๆ หน่วยงาน ขณะที่สถานการณ์การแพร่ระบาดของเชื้อไวรัสโควิด-19 ที่คลี่คลายส่งผลให้ผู้ประกอบการต่างๆ กลับมาลงทุนในโครงการใหม่ๆ มากยิ่งขึ้น ช่วยหนุนให้ยอดขายเติบโตได้
 